Luidens ’n polisieverklaring is die vragmotor toegetakel terwyl die bestuurder die aanleg verlaat het ná ’n aflewering. Lede van ’n private sekerheidsmaatskappy het rubberkoeëls afgevuur in ’n poging om die skare uitmekaar te jaag. Volgens die polisie het ’n wettige optog op Woensdag 16 Januarie 2013 na die aanleg plaasgevind. ’n Griefskrif is aan die bestuur oorhandig.
Volgens Oosthuizen het die maatskappy reeds miljoene rande se skade weens die staking gely. Kort nadat die staking begin het, is die paaie rondom die aanleg afgesper en ’n besending van sowat 75 000 liter melk moes afgeskryf word. Die maatskappy moes ’n hofbevel kry om stakers te verhinder om paaie te versper.
Op 21 Desember is ’n pakhuis aan die brand gesteek. Die skade was tussen R5 miljoen en R10 miljoen. Weens die staking kon verskeie aflewerings nie betyds gedoen word nie. Oosthuizen sê die verliese as gevolg daarvan kon nog nie bepaal word nie.
“Ek het my boer gebel en gesê hy moenie die lorrie vandag stuur nie. Intussen het ’n taxi wat deur die stakers met klippe bestook is, omgedraai en op die mense begin skiet,” beduie Tshepang.
Twee uur later het hy bloeiend by die Ceres-hospitaal aangekom met ’n koeël in sy linkerhand: die prys wat hy betaal het vir sy besluit om te werk.